b'\n_START_ARTICLE_\nMortification\n_START_SECTION_\nPerustaminen ja esikoisalbumi\n_START_PARAGRAPH_\nBasisti Steve Rowe soitti alun perin vuonna 1985 perustetussa klassista metallia soittaneessa yhtyeess\xc3\xa4 nimelt\xc3\xa4 Light Force, joka menestyi kohtalaisesti kotimaassaan. Yhtye hajosi julkaistuaan albumit Battlezone (1987) ja Mystical Thieves (1988). Rowe kuitenkin tapasi pian rumpali Jayson Sherlockin ja kitaristi Cameron Hallin. Liitytty\xc3\xa4\xc3\xa4n yhtyeeseen he \xc3\xa4\xc3\xa4nittiv\xc3\xa4t ja julkaisivat ensimm\xc3\xa4isen demonsa nimelt\xc3\xa4 Break the Curse (1990), jolla musiikkityyli oli siirtynyt raskaamman thrash metalin puoleen. Uuden rankemman tyylin vuoksi yhtye p\xc3\xa4\xc3\xa4tti vaihtaa nimens\xc3\xa4 Mortificationiksi sopimaan paremmin extreme metaliin._NEWLINE_Vuonna 1991 Michael Carlisle paikkasi Cameron Hallin kitaristina. Mortification sai levytyssopimuksen yhdysvaltalaisen Intense Records -levy-yhti\xc3\xb6n kanssa, ja yhtye \xc3\xa4\xc3\xa4nitti esikoisialbuminsa Mortification tuottajanaan Vengeance Risingin Roger Martinez. Musiikkityyli muuttui enemm\xc3\xa4n brutaaliksi death-thrash metaliksi. Vaikka yhtyeen visio oli yhdist\xc3\xa4\xc3\xa4 death- ja power metal, ajautui Mortification 1990-luvun alun death-grind-villityksen mukana soittamaan pian death metalia ja grindcorea. Monet albumin kappaleista olivat uudelleenkirjoitettuja versioita Break the Curse -demolta, mutta kitarat viritettiin mataliksi ja tempoa nopeutettiin. My\xc3\xb6s vokalisointi vaihtui matalaksi murinaksi. Yhtye her\xc3\xa4tti huomiota albumillaan. Albumin kansikuva, jossa on kuvattu kadotuksen tulinen j\xc3\xa4rvi, her\xc3\xa4tti n\xc3\xa4rk\xc3\xa4styst\xc3\xa4 joissain kristillisiss\xc3\xa4 piireiss\xc3\xa4 ja siit\xc3\xa4 on olemassa maltillisempi versio, jota levitettiin erityisesti kristillisiin kirjakauppoihin. Allmusicin mukaan yhtye "pyrki tuomaan my\xc3\xb6nteisen vaihtoehdon perinteisille death metal -yhtyeille kuten Carcass, Death ja Obituary" ja ett\xc3\xa4 "vuoden 1990 esikoisalbuminsa voimin Mortification sai kotimaassaan Australiassa pian maineen yhten\xc3\xa4 \xc3\xa4\xc3\xa4nekk\xc3\xa4immist\xc3\xa4 ja nopeimmista yhtyeist\xc3\xa4 l\xc3\xa4himain".\n_START_SECTION_\nScrolls of the Megilloth ja Post Momentary Affliction\n_START_PARAGRAPH_\nVuonna 1992 Mortification sai levytyssopimuksen Nuclear Blast Records -levy-yhti\xc3\xb6n kanssa, jonka hallussa oli joitain aikansa nimekk\xc3\xa4impi\xc3\xa4 ja menestyneimpi\xc3\xa4 death metal -yhtyeit\xc3\xa4. Hiottuaan uutta raskaampaa kappalemateriaaliaan Mortification julkaisi toisen albuminsa Scrolls of the Megillothin. Albumista tuli menestys, ja sit\xc3\xa4 pidet\xc3\xa4\xc3\xa4n kristillisiss\xc3\xa4 metallipiireiss\xc3\xa4 klassikkona. Steve Rowe osoitti olevansa taitava death metal -laulaja. Allmusicin mukaan albumi "toi yhtyeelle hieman huomiota metallimusiikin alakulttuurissa" ja "sis\xc3\xa4lt\xc3\xa4\xc3\xa4 joitain pelottavimmista koskaan \xc3\xa4\xc3\xa4nitetyist\xc3\xa4 laulu\xc3\xa4\xc3\xa4nist\xc3\xa4"._NEWLINE_Vuonna 1993 suosionsa kasvaessa Mortification julkaisi my\xc3\xb6s VHS-videon Grind Planets, joka sis\xc3\xa4lt\xc3\xa4\xc3\xa4 filmintekij\xc3\xa4 Neil Johnsonin tuottamia musiikkivideoita yhtyeen kahdeksasta kappaleesta nimikkoalbumilta ja Scrolls of the Megillothilta. Grind Planets toi esille yhtyeen huumorintajuisen puolen, joka erotti heid\xc3\xa4t muista kollegoistaan. Sana "Grind Planets" on parodia "Rock Stars" -termist\xc3\xa4, ja videon v\xc3\xa4lip\xc3\xa4tkill\xc3\xa4 he pilkkaavat rockt\xc3\xa4hteytt\xc3\xa4 ja siihen usein liitettyj\xc3\xa4 asioita. \xc3\x84\xc3\xa4nitt\xc3\xa4ess\xc3\xa4\xc3\xa4n kolmatta albumiaan yhtye siirtyi l\xc3\xa4hemm\xc3\xa4s alkuper\xc3\xa4ist\xc3\xa4 visiotaan yhdist\xc3\xa4\xc3\xa4 death- ja power metal. Post Momentary Affliction (1993) on kokeellisempi ja teknisempi kuin edelt\xc3\xa4j\xc3\xa4ns\xc3\xa4. Vokalisointityyliin lis\xc3\xa4ttiin \xc3\xa4\xc3\xa4nialaltaan korkeita thrash metal -huutoja death metal -vokalisoinnin lis\xc3\xa4ksi. Muutamalla kappaleella yhtye kokeili my\xc3\xb6s industrialtyyli\xc3\xa4. Pian albumin julkaisun j\xc3\xa4lkeen rumpali Jayson Sherlock, jolla oli ollut merkitt\xc3\xa4v\xc3\xa4 rooli musiikin \xc3\xa4\xc3\xa4rimm\xc3\xa4isyyden suhteen ja oli kirjoittanut joitain yhtyeen raskaimmista kappaleista sek\xc3\xa4 synkeimmist\xc3\xa4 sanoituksista, ilmoitti l\xc3\xa4htev\xc3\xa4ns\xc3\xa4 yhtyeest\xc3\xa4. H\xc3\xa4n soitti viimeisen konserttinsa Mortificationin riveiss\xc3\xa4 Blackstump Festival -tapahtumassa vuonna 1993. Esityksest\xc3\xa4 julkaistiin livealbumi ja -VHS-video Live Planetarium. Er\xc3\xa4s laajalevikkinen yhdysvaltalainen musiikkilehti nimitti livealbumia ja -videota parhaimmiksi n\xc3\xa4kemikseen ja kuulemikseen livetallenteiksi. Sherlock liittyi death-doom metal -yhtye Paramaeciumiin ja Phil Gibson liittyi Mortification uudeksi rumpaliksi.\n_START_SECTION_\nBloodworld\n_START_PARAGRAPH_\nMortification \xc3\xa4\xc3\xa4rimetallityylien ehdottoman erikoinen sekoitus alkoi erottaa heid\xc3\xa4t muista, kesken\xc3\xa4\xc3\xa4n samanlaisilta kuulostavista yhtyeist\xc3\xa4 ja laajensivat sen ansiosta yleis\xc3\xb6\xc3\xa4\xc3\xa4n, sill\xc3\xa4 pian Mortificationia alettiin pit\xc3\xa4\xc3\xa4 innovatiivisina uudistajina eik\xc3\xa4 j\xc3\xa4ljittelij\xc3\xb6in\xc3\xa4.  Vuonna 1994 Mortification julkaisi seuraavan albuminsa nimelt\xc3\xa4 Bloodworld, joka osoittautui yhtyeen kaupallisesti menestyneimm\xc3\xa4ksi julkaisuksi. Kokoonpanomuutos johti tyylin vaihtumiseen moderniin groove metaliin ja thrash metaliin, jossa oli vaikutteita hardcore punkista, pit\xc3\xa4en kuitenkin kiinni death metal -juuristaan. Bloodworld sai ylist\xc3\xa4vi\xc3\xa4 arvioita Yhdysvalloissa ja Euroopassa. Horror Infernal Magazine antoi albumille t\xc3\xa4ydet 13 pistett\xc3\xa4 13:sta. Yhtye teki menestyksekk\xc3\xa4it\xc3\xa4 kiertueita Australian ulkopuolella yhtyeiden, kuten Napalm Death, Entombed ja Sick of It All kanssa sek\xc3\xa4 myi n\xc3\xa4it\xc3\xa4 yhtyeit\xc3\xa4 enemm\xc3\xa4n oheistuotteita. Joulukuussa 1994 sek\xc3\xa4 rumpali ett\xc3\xa4 kitaristi j\xc3\xa4ttiv\xc3\xa4t Mortificationin henkil\xc3\xb6kohtaisista syist\xc3\xa4. Steve Rowe kuitenkin vei Yhdysvaltojen kiertueen loppuun kahden kanadalaisen sessiomuusikon avustuksella. Samoihin aikoihin Nuclear Blast julkaisi uudelleen demon Break the Curse uudelleenmiksattuna ja Butchered Mutilation -bonusraidan kera.\n_START_SECTION_\nPrimitive Rhythm Machine ja EnVision EvAngelene\n_START_PARAGRAPH_\nYhdysvalloissa ollessaan Steve Rowe alkoi ty\xc3\xb6st\xc3\xa4\xc3\xa4 seuraavaa albumia. Jatkuvien kokoonpano-ongelmien vuoksi elokuussa 1995 julkaistu albumi Primitive Rhythm Machine jouduttiin \xc3\xa4\xc3\xa4nitt\xc3\xa4m\xc3\xa4\xc3\xa4n lukuisien sessiomuusikoiden avustuksella. Rummut soitti Bill Rice ja kitaroinnista vastasivat Jason Campbell, Dave Kellogg ja George Ochoa, joka oli soittanut aiemmin yhtyeess\xc3\xa4 Deliverance. Ochoa my\xc3\xb6s toimi tuottajana Primitive Rhythm Machinen \xc3\xa4\xc3\xa4nityssessioissa ja sai aikaan Mortificationin muista albumeista erottavan \xc3\xa4\xc3\xa4nimaailman levylle. Albumilla on yhdistetty elementtej\xc3\xa4 jokaisesta tyylist\xc3\xa4, jota yhtye oli siihen menness\xc3\xa4 soittanut death metalista thrash metaliin ja groove metaliin._NEWLINE_Vailla kiinte\xc3\xa4\xc3\xa4 kokoonpanoa vuonna 1995 Steve Rowe haki uutta rumpalia ja kitaristia yhtyeeseen. Rumpaliksi liittyi pitk\xc3\xa4aikainen roudari Keith Bannister, joka oli k\xc3\xa4\xc3\xa4ntynyt kristinuskoon ensimm\xc3\xa4isen Mortificationin kiertueen aikana vuonna 1990. Bannister oli oppinut soittamaan Mortificationin ollessa kiertueella ja Steve Rowen huomatessa h\xc3\xa4nen kehityksen, valitsi h\xc3\xa4net pian rumpaliksi. Kitaristin paikan t\xc3\xa4ytti Lincoln Bowen. Syyskuussa 1995 yhtye aloitti viisiviikkoisen Euroopan kiertueen ja kokoonpano osoittautui yhdeksi yhtyeen vahvimmista. Palattuaan Australiaan marraskuussa 1995 yhtye alkoi ty\xc3\xb6st\xc3\xa4\xc3\xa4 materiaalia seuraavalle albumille. Kokoonpano \xc3\xa4\xc3\xa4nitti marraskuun 1995 lopulla uransa kunnianhimoisimman albumin, EnVision EvAngelenen, joka julkaistiin hein\xc3\xa4kuussa 1996. Albumilla sekoittuu elementtej\xc3\xa4 klassisesta metallista, power metalista ja thrash metalista. Ensimm\xc3\xa4inen kappale on yli kahdeksantoistaminuuttinen eeppinen kokonaisuus, joka kertoo Kristuksen ristiinnaulitsemisesta enkelin n\xc3\xa4k\xc3\xb6kulmasta. Albumin kappaleista julkaistiin my\xc3\xb6s VHS musiikkivideokokoelma nimelt\xc3\xa4 EnVidion (1996). Samana vuonna Steve Rowe julkaisi kirjoittamansa romaanin "Minstrel".\n_START_SECTION_\nRowe Productions\n_START_PARAGRAPH_\nSuosion innostamana Steve Rowe perusti oman levy-yhti\xc3\xb6n, Rowe Productionsin, joka julkaisi monen my\xc3\xb6hemmin merkitt\xc3\xa4v\xc3\xa4ksi kohonneen kristillisen metalliyhtyeen, kuten Extolin, Antestorin , Gromsin ja Schaliachin ensituotokset kokoelmalla Northern Lights: Norwegian Metal Compilation._NEWLINE_T\xc3\xa4ss\xc3\xa4 vaiheessa julkaistiin my\xc3\xb6s kokoelma-albumi Mortificationin vanhemmasta tuotannosta, The Best of Five Years (1996). Se sis\xc3\xa4lt\xc3\xa4\xc3\xa4 kaksi kappaletta yhtyeen jokaiselta albumilta ja esitteli Mortificationin innovatiivista uraa sek\xc3\xa4 vanhoille, ett\xc3\xa4 uusille faneille. Kokoelma oli viimeinen albumi, jota julkaistiin my\xc3\xb6s Intense Recordsin kautta._NEWLINE_My\xc3\xb6hemmin julkaistiin kaksi live-EP:t\xc3\xa4 Noah Sat Down and Listened to the Mortification Live EP While Having a Coffee ja Live without Fear. Toisin kuin yhtyeen Live Planetarium -livealbumi, n\xc3\xa4m\xc3\xa4 \xc3\xa4\xc3\xa4nitettiin er\xc3\xa4\xc3\xa4ss\xc3\xa4 pieness\xc3\xa4 klubissa karkealla tuotantolaadulla.\n_START_SECTION_\nTriumph of Mercy ja Hammer of God\n_START_PARAGRAPH_\nVuonna 1997 Steve Rowe altistui leukemialle, joka piti h\xc3\xa4nt\xc3\xa4 otteessaan seuraavat puolitoista vuotta. Useita leikkauksia oli edess\xc3\xa4 eik\xc3\xa4 h\xc3\xa4n kyennyt keskittym\xc3\xa4\xc3\xa4n musiikkiin. Huolimatta n\xc3\xa4enn\xc3\xa4isesti ep\xc3\xa4onnistuneesta luuydinsiirrosta, Rowe j\xc3\xa4i kuitenkin henkiin. Sairaus heikensi h\xc3\xa4nt\xc3\xa4 merkitt\xc3\xa4v\xc3\xa4sti eik\xc3\xa4 h\xc3\xa4nelt\xc3\xa4 luonnistunut entisenlainen vokalisointi v\xc3\xa4h\xc3\xa4\xc3\xa4n aikaan. Leukemian j\xc3\xa4tt\xc3\xa4mien vaikutusten takia Rowen varoja kului kuntoutus- ja j\xc3\xa4lkihoitokustannuksiin sek\xc3\xa4 joutui menojen vuoksi jossain vaiheessa myym\xc3\xa4\xc3\xa4n oman studionsakin. Mortification ei nykyisin keikkaile paljoa Australian ulkopuolella johtuen Rowen vaihtelevasta terveydentilasta. Pahimpien vaiheiden j\xc3\xa4lkeen Mortification \xc3\xa4\xc3\xa4nitti ja julkaisi Triumph of Mercy -albumin vuonna 1998. Yhdysvalloissa sen julkaisi Rowe Productions ja Euroopassa Nuclear Blast. Aiheeltaan albumi k\xc3\xa4sittelee Rowen ja yhtyeen kokemuksia aikana jolloin h\xc3\xa4n kamppaili leukemiaa vastaan. Tyylilt\xc3\xa4\xc3\xa4n albumi on groove metalia ja thrash metalia. Samaa tyyli\xc3\xa4 jatkoi my\xc3\xb6s seuraavan vuoden albumi Hammer of God (1999). Mortification teki kiertueen ulkomailla tukeakseen albumin myynti\xc3\xa4 ja he esiintyiv\xc3\xa4t jopa Suomessa, Tampereella 4. hein\xc3\xa4kuuta 1999 Tullikamarin Pakkahuoneella, jossa l\xc3\xa4mmittely-yhtyeen\xc3\xa4 esiintyi Deuteronomium. Mortificationia haastateltiin my\xc3\xb6s tuolloin toimineessa Jyrki-ohjelmassa. Yhtyeen settilista koostui p\xc3\xa4\xc3\xa4asiassa Hammer of God -albumin kappaleista.\n_START_SECTION_\nThe Silver Cord is Severed ja maailmankiertue\n_START_PARAGRAPH_\nVuonna 2000 Mortification julkaisi toisen livealbumin Ten Years Live Not Dead, joka \xc3\xa4\xc3\xa4nitettiin j\xc3\xa4lleen Blackstump Festival -tapahtumassa vuonna 1999. Live\xc3\xa4\xc3\xa4nite sis\xc3\xa4lt\xc3\xa4\xc3\xa4 materiaalia l\xc3\xa4hinn\xc3\xa4 yhtyeen uudemmalta tuotannolta sek\xc3\xa4 uuden kappaleen Dead Man Walking. Keith Bannister p\xc3\xa4\xc3\xa4tyi j\xc3\xa4tt\xc3\xa4m\xc3\xa4\xc3\xa4n yhtyeen ja tilalle tuli nuori rumpali Adam Zaffarese. Uusi kokoonpano \xc3\xa4\xc3\xa4nitti albumin The Silver Chord is Severed (2000) ja yhtye l\xc3\xa4hti ensimm\xc3\xa4iselle maailmankiertueelleen esiintyen Yhdysvaltojen, Euroopan ja Afrikan mantereilla. Kiertueelta kuvattiin dokumentaarinen video Conquer the World, joka julkaistiin my\xc3\xb6hemmin vuonna 2002. Tyylilt\xc3\xa4\xc3\xa4n The Silver Cord is Severed jatkoi kahden edellisen albumin linjalla. Vaikka albumi myi edelt\xc3\xa4jiens\xc3\xa4 tapaan hyvin, pit\xc3\xa4v\xc3\xa4t monet sit\xc3\xa4 yhtyeen heikoimpana levytyksen\xc3\xa4. Vuoden 2000 lopulla Lincoln Bowen l\xc3\xa4hti yhtyeest\xc3\xa4 ja The Silver Cord is Severed -kiertueen j\xc3\xa4lkeen Mortification laitettiin j\xc3\xa4ihin toisen kerran sitten Rowen leukemian sairastamisen. Kokoelma-albumi Power, Pain and Passion - Ten Years: 1990\xe2\x80\x932000 julkaistiin vuonna 2002.\n_START_SECTION_\nRelentless\n_START_PARAGRAPH_\nAsiat kuitenkin muuttuivat kun kitaristit Jeff Lewis ja Mick Jelinic liittyiv\xc3\xa4t yhtyeeseen ja vuonna 2002 he julkaisivat albumin Relentless. Albumilla Mortification palasi jokseenkin l\xc3\xa4hemm\xc3\xa4s vanhaa, raskaampaa tyyli\xc3\xa4\xc3\xa4n sekoittaen osin thrash metalia ja osin klassista metallia. T\xc3\xa4ss\xc3\xa4 vaiheessa Rowe oli aikonut my\xc3\xb6s muuttaa yhtyeen nimen takaisin Light Forceksi mutta h\xc3\xa4nen l\xc3\xa4hipiirins\xc3\xa4 toverit rohkaisivat jatkamaan Mortification-nimell\xc3\xa4. Yhtye soitti muutaman livekeikan kunnes Jeff Lewis j\xc3\xa4tti Mortificationin.\n_START_SECTION_\nBrain Cleaner ja Erasing the Goblin\n_START_PARAGRAPH_\nVuonna 2004 entinen Cybergrind-yhtyeen rumpali Michael Forsberg liittyi Mortificationin riveihin ja he \xc3\xa4\xc3\xa4nittiv\xc3\xa4t monien fanien mieliksi raskaimman albuminsa kymmeneen vuoteen, Brain Cleanerin. Albumi on tyylilt\xc3\xa4\xc3\xa4n nopeaa thrash metalia, joka sis\xc3\xa4lt\xc3\xa4\xc3\xa4 runsaasti aineksia death metalista ja groove metalista._NEWLINE_Joulukuun 2005 ja tammikuun 2006 v\xc3\xa4lisen\xc3\xa4 aikana yhtye \xc3\xa4\xc3\xa4nitti viimeisint\xc3\xa4 albumiaan alustavalla nimell\xc3\xa4 Impaling the Goblin, ilmoittaen lehdist\xc3\xb6tiedotteissa palaavansa debyyttialbuminsa tyyliseen death ja thrash metaliin. Michael Forsberg l\xc3\xa4hti yhtyeest\xc3\xa4 kesken \xc3\xa4\xc3\xa4nitysten ja h\xc3\xa4net paikkasi Damien Percy. Levytyssessioiden j\xc3\xa4lkeen albumi miksattiin ja masteroitiin 454 Studiossa helmikuussa 2006. Yhtye teki sopimuksen saksalaisen MCM Musicin kanssa, joka julkaisisi albumin laajemmille markkinoille. Erin\xc3\xa4isten sekaannusten vuoksi albumin nimi vaihdettiin kuitenkin Erasing the Gobliniksi ennen julkaisua. Ennen laajempaa julkaisua Rowe Productions painatti albumia rajoitetun 1000 kappaleen er\xc3\xa4n maaliskuussa 2006 eri kansitaiteella kuin MCM Musicin versiossa. Albumi sai my\xc3\xb6nteisen vastaanoton ja monet pit\xc3\xa4v\xc3\xa4t sit\xc3\xa4 yhtyeen raskaimpana levytyksen\xc3\xa4 vuosiin. Jotkut ovat verranneet kappaleita kuten Way Truth Life pidennetyiksi versioiksi debyyttialbumin lyhyist\xc3\xa4 grindcore-raidoista kuten Turn. _NEWLINE_Varhain vuonna 2008 puolalainen Metal Mind Productions uudelleenjulkaisi yhtyeen 9 varhaista albumia. Kes\xc3\xa4ll\xc3\xa4 2008 Steve Rowe ilmoitti yhtyeen verkkosivuilla, ett\xc3\xa4 rumpali Damien Percy j\xc3\xa4t\xc3\xa4\xc3\xa4 yhtyeen 3 vuoden yhteisty\xc3\xb6n j\xc3\xa4lkeen, ja tilalle tulee Dave Kilgallon, joka soittaa yhtyeiss\xc3\xa4 Grave Forsaken ja Scourged Flesh.\n_START_SECTION_\nThe Evil Addiction Destroying Machine ja Scribe of the Pentetauch\n_START_PARAGRAPH_\n6.kes\xc3\xa4kuuta ilmoitettiin, ett\xc3\xa4 Mortification julkaisee uuden albumin vuonna 2009  5.lokakuuta, uutisoitiin, ett\xc3\xa4 yhtye tekee demon albumia varten. 4. helmikuuta Rowe ilmoitti, ett\xc3\xa4 albumin nimeksi tulee The Evil Addiction Destroying Machine. Albumi julkaistiin kes\xc3\xa4kuun alussa. Rowe on nimitt\xc3\xa4nyt albumin musiikkia "easy listening thrashiksi". Viestiss\xc3\xa4 The Metal Resourcelle Rowe on kertonut The Evil Addiction Destroying Machinen vastaanotosta: "Kuten kaikki uudet Mortti-julkaisut, t\xc3\xa4m\xc3\xa4kin on saanut vaihtelevaa palautetta, ja aika mustavalkoista sellaista. Jotkut todella pit\xc3\xa4v\xc3\xa4t albumista ja jotkut eiv\xc3\xa4t todellakaan pid\xc3\xa4 siit\xc3\xa4. Mutta tiesin, ett\xc3\xa4 yhtyeen soudin uudistaminen olisi vaarallinen ja j\xc3\xa4nnitt\xc3\xa4v\xc3\xa4 veto!"_NEWLINE_Vuoden 2010 alussa Rowe aloitti sivuprojektin nimelt\xc3\xa4 Wonrowe Vision, jossa h\xc3\xa4nen on yhtyeen lehdist\xc3\xb6tiedotteiden mukaan tarkoitus ilmaista klassisia rock \'n\' roll ja punk -kiinnostuksiaan Mortificationin sijasta. Rowen mukaan Mortificationin seuraava albumi palaa j\xc3\xa4lleen l\xc3\xa4hemm\xc3\xa4s kolmen ensimm\xc3\xa4isen albumin tyyli\xc3\xa4. Vuonna 2012 yhtye julkaisi ep:n Scribe of the Pentetauch.\n_START_SECTION_\nVastaanotto ja perint\xc3\xb6\n_START_PARAGRAPH_\nYhtyeen levyj\xc3\xa4 on myyty Yhdysvalloissa ja Euroopassa yli 250\xc2\xa0000 kappaletta. Australilainen rockmusiikin historioitsija Ian McFarlane kirjoittaa vuoden 1999 Encyclopedia of Australian Rock and Pop -teoksessa: "1990-luvun alussa Mortification tuli kansainv\xc3\xa4lisesti tunnetuksi Australian johtavana kristillisyyden innoittamana death metal -yhtyeen\xc3\xa4. Kristillinen death metal: varmasti ristiriitainen k\xc3\xa4sitteen\xc3\xa4 mutta vain asiaan perehtym\xc3\xa4tt\xc3\xb6mille. Mortification yhdisti menestyksekk\xc3\xa4\xc3\xa4sti alavireiset moukaririffit ja karkean vokalisointityylin, jotka tavallisesti kuuluvat death ja thrash metal -lajeihin, my\xc3\xb6nteisill\xc3\xa4 ja hengellisesti mielt\xc3\xa4ylent\xc3\xa4vill\xc3\xa4 sanoitusaiheilla."_NEWLINE_John J. Thompson toteaa kirjassaan Raised by Wolves - The story of Christian rock, ett\xc3\xa4 Mortificationin aloitettua Steve Rowella "oli yht\'\xc3\xa4kki\xc3\xa4 yksi maailman uskottavimmista kristillisist\xc3\xa4 death metal -yhtyeist\xc3\xa4 hallussaan". Thompson kuvaili Mortificationia "yhdeksi raskaimmista yhtyeist\xc3\xa4, joka on aloittanut kristillisess\xc3\xa4 yhteis\xc3\xb6ss\xc3\xa4" ja nimitti yhtyeen albumeita "h\xc3\xa4pe\xc3\xa4m\xc3\xa4tt\xc3\xb6m\xc3\xa4n evankelioiviksi death metal -ryk\xc3\xa4yksiksi"._NEWLINE_Tutkija Keith Kahn-Harris mainitsee yhtyeen kirjassaan Extreme Metal, k\xc3\xa4sitelless\xc3\xa4\xc3\xa4n extreme metal -yhteis\xc3\xb6n sosiaalisia kuvioita: "Avoimen kristilliset yhtyeet kuten Mortification saavat usein voimakasta arvostelua, jos niiden musiikki n\xc3\xa4hd\xc3\xa4\xc3\xa4n alisteisena niiden poliittisille sitoumuksilleen." Kahn-Harris huomauttaa, ett\xc3\xa4 "harvoja poikkeuksia lukuun ottamatta kristilliset yhtyeet tapaavat olla rajoitettuna omiin, pitk\xc3\xa4lti autonomisiin piireihins\xc3\xa4." H\xc3\xa4n toteaa, ett\xc3\xa4 "musiikkia ja yhteis\xc3\xb6\xc3\xa4 ei voi koskaan erottaa voiman ja p\xc3\xa4\xc3\xa4oman virroista, joten ep\xc3\xa4poliittinen yhteis\xc3\xb6 on mahdottomuus. [...]  Yhteis\xc3\xb6 on kietoutunut voiman ja p\xc3\xa4\xc3\xa4oman suhteisiin, huolimatta suhteellisesta autonomiastaan kentt\xc3\xa4n\xc3\xa4."_NEWLINE_Australilaisten toimittajien Gary Garsonin ja Peter Schultzin tietojen mukaan Mortification on Australian menestynein extreme metal -yhtye ja maailman menestynein kristillinen extreme metal -yhtye. Yhtyeen 3. ensimm\xc3\xa4ist\xc3\xa4 albumia arvostetaan niiden death metal -saavutuksistaan. Blood World oli kaupallinen menestys ja EnVision EvAngelene sai musiikillista arvostusta. Blood World -kiertueen aikana Napalm Deathin, Sick of it Allin ja Entombedin kanssa yhtye soitti suurille yleis\xc3\xb6ille, ja myi enemm\xc3\xa4n oheistuotteita kuin muut esiintyj\xc3\xa4t. Yhtyeen j\xc3\xa4senet on tunnustettu taitaviksi muusikoiksi, ja kristilliset metalliyhtyeet, joihin Mortification on vaikuttanut, ovat tehneet tribuuttialbumeita Mortificationille. Vuosien j\xc3\xa4lkeen yhtye on s\xc3\xa4ilytt\xc3\xa4nyt asemansa "jonkinlaisena supert\xc3\xa4hten\xc3\xa4 kristillisiss\xc3\xa4 metallipiireiss\xc3\xa4", ja Mortificationia on kutsuttu nykyisiss\xc3\xa4 viestimiss\xc3\xa4 "death metal -piirien legendaksi"._NEWLINE_Steve Rowen leukemian j\xc3\xa4lkeiset albumit ovat saaneet keskinkertaisia arvioita viestimiss\xc3\xa4, mutta ne ovat silti myyneet hyvin. Er\xc3\xa4s arvostelija kirjoittaa, ett\xc3\xa4 "heikoin lenkki nykyp\xc3\xa4iv\xc3\xa4n Mortificationilla on mielest\xc3\xa4ni sanoitukset. Ne ovat vain jotenkin naiiveja ja hassuja v\xc3\xa4lill\xc3\xa4. Vanhoilla levyill\xc3\xa4 syntiset kiljuivat helvetin tuskissa, Saatanaa teurastettiin; retoriikka oli paljon sopivampaa raa\'an musiikin henkeen. Ilmeisesti sairastettu sy\xc3\xb6p\xc3\xa4 ja perheenis\xc3\xa4n\xc3\xa4 oleminen on rauhoittanut Rowea liikaa. Tosin vanhoilla levyill\xc3\xa4 vanhat j\xc3\xa4senet Jayson Sherlock ja Mick Carlisle kyn\xc3\xa4iliv\xc3\xa4t paljon tekstej\xc3\xa4." Arvostelijan mielest\xc3\xa4 leukemian j\xc3\xa4lkeiset levyt ovat l\xc3\xa4hinn\xc3\xa4 "avuttomasti r\xc3\xa4\xc3\xa4ytty\xc3\xa4 power metal -vaikutteista \'extreme\' metalia."_NEWLINE_The Metal Observerin Chris Kraemer on sit\xc3\xa4 mielt\xc3\xa4, ett\xc3\xa4 yhtyeen "musiikin taso meni suoraan alam\xc3\xa4keen Post Momentary Afflication j\xc3\xa4lkeen", ja ett\xc3\xa4 Mortificationista tuli yksinkertaisesti "keskivertoa huonompi thrash metal -yhtye". H\xc3\xa4n lis\xc3\xa4\xc3\xa4 vuoden 2006 jutussa, ett\xc3\xa4 "H\xc3\xa4n joka kuuntelee [Mortificationin] viimeisimpi\xc3\xa4 levyj\xc3\xa4 valitsemassaan levykaupassa, antaa niiden kadota hyllyjen sekaan parin minuutin kuluttua ja pyyhkii yhtyeen nimen mielest\xc3\xa4\xc3\xa4n. My\xc3\xb6nnet\xc3\xa4\xc3\xa4n, albumeilla Hammer of God ja The Silver Cord is Severed on 1 tai 2 hyv\xc3\xa4\xc3\xa4 kappaletta, mutta metallimusiikin maailma saattaa p\xc3\xa4rj\xc3\xa4t\xc3\xa4 ilman niit\xc3\xa4kin. Kuitenkin Steve Rowen johtama trio kuului (white-)death metalin eliittiin 14 vuotta sitten ja julkaisi klassikkoalbumin Scrolls of the Megilloth."'